Simon Emil Ammitzbøll (RV), 2008-03-11:
Dette lovforslag fra justitsministeren er et godt forslag.
Det vil jeg gerne have lov til at sige, fordi det jo trods alt er sjældent, at et oppositionsparti får lov til at formulere det så direkte.
Vi synes sådan set, at det er klart, at det er et forslag, som går i den rigtige retning.
Det handler om begrænsninger i forhold til de langvarige sigtelser og langvarige varetægtsfængslinger.
Hele spørgsmålet om varetægtsfængsling er jo en lettere delikat sag, for på den ene side synes vi sådan set kun, at folk skal placeres i et fængsel, når det er sådan, at de er blevet fundet skyldige ved en domstol, og på den anden side kan der også findes fornuftige og saglige argumenter for varetægtsfængsling.
Det kan handle om, at folk kan forhindre opklaringen af en forbrydelse, og at det derfor kan være vigtigt at sørge for, at folk er tilbageholdt i en længere periode.
Vi må ikke underkende, og vi må ikke glemme, at det kan være meget belastende at være varetægtsfængslet igennem længere tid, og der er også risiko for - og det sker også, hvilket man jo kunne se så sent som i denne uge - at folk kan være varetægtsfængslet i endog meget lang tid og alligevel blive frikendt ved en domstol.
Derfor synes vi, at det er meget positivt, at man nu går ind med disse maksimalgrænser, men der er i hvert fald tre forhold, som vi gerne vil påpege alligevel.
For det første synes vi måske, at den her periode stadig er meget lang.
Vi kunne godt ønske os, at man måske satte en endnu kortere tidsgrænse. For det andet kunne vi godt tænke os at gå dybere ind i det her med, at grænserne er fravigelige.
Jeg nærer ingen illusioner om, at Det Radikale Venstre i dag kan få ændret det via debatten, således at vi får nogle ufravigelige grænser, men jeg håber, at justitsministeren vil yde en eller anden form for service til Retsudvalget, der gør, at vi får noget ret omfattende statistik i forhold til hvilke sager, og at man giver de her undtagelser fremover med den undtagelsesmulighed, der er, sådan at vi kan gå ind og se på, om der er visse områder, som vi måske alligevel kan lirke os til at få ændret, når vi ser i årene frem.
For det tredje og det, som måske i virkeligheden er det vigtigste, handler det om unge under 18 år, som jeg er meget bekymret for, at man stadig væk vil foretage varetægtsfængslinger af.
Det Radikale Venstre mener ikke, at vi skal have varetægtsfængslinger af børn under 18 år.
Vi mener, at det, som det er foreslået af flere høringsparter, kunne være interessant at se på de her varetægtssurrogater, hvis man endelig skal have en eller anden form for varetægt.
Men vi synes faktisk, at vi burde være kommet så langt, så vi kunne gå væk fra decideret varetægtsfængsling af børn her i landet.
Endelig er der en sidste ting, som egentlig ikke handler om Det Radikale Venstres oprindelige holdning til det her forslag, men fru Marlene Harpsøe var inde på emnet omkring udlændinge og varetægtsfængsling.
Det er en lidt svær sag - for nu at sige det meget direkte.
Jeg kan i hvert fald godt være bekymret for, hvis hensynet alene er, at udlændinge ikke skal kunne komme væk fra Danmark, før dommen skal falde, at vi så kan risikere, at folk kan sidde uproportionalt meget længe i forhold til den forbrydelse, det nu handler om.
Der har også været enkelte sager, der har været oppe i pressen i den anledning, men det kan vi jo tage i de lukkede spørgsmål i Retsudvalget.
Vi støtter forslaget, og vi gør det med glæde, selv om vi gerne ville have lavet det lidt anderledes, hvis der havde været 51 pct. og ikke 5,1 pct., der havde stemt på Det Radikale Venstre.